[bookmark: _Hlk197589367]Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од Здружението на граѓани Балканска истражувачка репортерска мрежа Скопје, поднесена преку полномошник Ф.Ц.Д. , вработена во Здружението,  против Министерство за економија – Управа за наменско производство, по предметот Барање за пристап до информации од јавен карактер, на 19.05.2026 година, го донесе следното:
Р Е Ш Е Н И Е

СЕ ЗАПИРА постапката по Жалбата изјавена од Здружението на граѓани Балканска истражувачка репортерска мрежа Скопје, поднесена преку полномошник Ф.Ц.Д. , вработена во Здружението,  против Министерство за економија – Управа за наменско производство, по предметот Барање за пристап до информации од јавен карактер, заведена во Агенцијата со бр.08-138 на 18.05.2026 година,  поради тоа што Жалбата се смета за повлечена.

О Б Р А З Л О Ж Е Н И Е

Здружението на граѓани Балканска истражувачка репортерска мрежа Скопје, како што е наведено во Жабата, на 21.04.2026 година поднело Барање за пристап до информации од јавен карактер до Министерство за економија – Управа за наменско производство, со кое побарало по  е-маил да му се достави електронски запис од следната  информација: 
„Кои фирми во Република Северна Македонија се занимаваат со развој и производство на воени стоки? (ве молиме наведете ги имињата на фирмите)
Кои фирми во Република Северна Македонија се занимаваат со промет на воени стоки? (ве молиме наведете ги имињата на фирмите).“
Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр.08-138 на 18.05.2026 година. 
Агенцијата со електронски допис бр.08-138 од 18.05.2026 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.
	Барателот на информации по мејл на 19.05.2026 година, достави допис со кој ја извести Агенцијата „Ја повлекувам жалбата бидејќи одговорот пристигна вчера“.    
Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка ЈА ЗАПРЕ ПОСТАПКАТА по  Жалбата, поради тоа што Барателот истата ја повлекол пред донесување на управен акт од второстепениот орган.
 Согласно  погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.
Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.


 						   Директор,
                                                                                                                     Петар Гајдов

